നിളയോര പാത പൊന്നാനി

മലപ്പുറം ജില്ലയിൽ പൊന്നാനി നഗരസഭയിൽ ഭാരതപ്പുഴയുടെ തീരത്ത് കൂടി നിർമ്മിക്കപ്പെട്ട ഒരു വിനോദ സഞ്ചാര പാതയാണ് നിളയോര പാത (Nilayora Patha) പ്രാദേശികമായി ഇത് "കർമ റോഡ്" (Karma Road) എന്ന പേരിലാണ് അറിയപ്പെടുന്നത്.  ഗതാഗത സൗകര്യത്തിനൊപ്പം പുഴയോര സൗന്ദര്യവും ആസ്വദിക്കാവുന്ന കേരളത്തിലെ തന്നെ ഏറ്റവും വലിയ പുഴയോര പാതകളിൽ ഒന്നാണ് പൊന്നാനി നിളയോര പാത അഥവാ കർമ റോഡ്. 5.8 കിലോമീറ്റർ നീളമുള്ള ഈ പാത ചമ്രവട്ടം കടവിൽ നിന്ന് ആരംഭിച്ച് ഭാരതപ്പുഴയുടെ തീരത്ത് കൂടി പൊന്നാനി ഫിഷിങ്ങ് ഹാർബറിന് സമീപം അവസാനിക്കുന്നു. ഭാരതപ്പുഴയും അറബിക്കടലും സംഗമിക്കുന്ന അഴിമുഖത്തിൻ്റെ കാഴ്ച്ചകൾ ഈ പാതയുടെ പ്രധാന ആകർഷണമാണ്.

പൊന്നാനിയിലെ ടൂറിസം ഭൂപടത്തിൽ വലിയ മാറ്റമുണ്ടാക്കിയ ഒന്നാണ് കർമ റോഡ്. ഭാരതപ്പുഴയുടെ തീരത്ത് കൂടി പോകുന്ന ഈ പാത മനോഹരമായ ഒരു സായാഹ്‌ന വിശ്രമ കേന്ദമായിട്ടുണ്ട്.

 ചരിത്രവും നിർമ്മാണവും
പൊന്നാനിയുടെ തീരദേശ - കാർഷിക വികസനം ലക്ഷ്യമിട്ട് വിഭാവനം ചെയ്ത പൊന്നാനി കർമ പദ്ധതിയുടെ (Ponnani Karma Project) ഭാഗമായാണ് ഈ പാത നിർമ്മിക്കപ്പെട്ടത്. ഭാരതപ്പുഴയുടെ തീരത്തെ കയ്യേറ്റങ്ങൾ ഒഴിവാക്കാനും പുഴ സംരക്ഷിക്കാനും ഒപ്പം വിനോദ സഞ്ചര സാധ്യതകൾ വർദ്ധിപ്പിക്കാനുമാണ് ഈ പദ്ധതി വിഭാവനം ചെയ്തത്.

10 കോടി രൂപ ചിലവഴിച്ചാണ് പാതയുടെ നിർമ്മാണം പൂർത്തിയാക്കിയത്. പദ്ധതിയുടെ ഭാഗമായി ചമ്രവട്ടം ഭാഗത്തേക്ക് 650 മീറ്ററും, പൊന്നാനി ഭാഗത്തേക്ക് 250 മീറ്ററും നീളത്തിൽ അപ്രോച്ച് റോഡുകൾ നിർമ്മിച്ചിട്ടുണ്ട്. കൂടാതെ 520 മീറ്റർ നീളമുള്ള ഹാർബർ റോഡിന്റെ നവീകരണവും ഇതിനോടൊപ്പം നടന്നു. 

2023 ഏപ്രിൽ 25- ന് പൊതുമരാമത്ത് - ടൂറിസം വകുപ്പ് മന്ത്രി പി. എ മുഹമ്മദ് റിയാസ് ഈ പാത നാടിന് സമർപ്പിച്ചു.

തിരുവനന്തപുരം  കെൽട്രോണിൻ്റെ നേതൃത്വത്തിലാണ് സോളാർ ലൈറ്റുകൾ സജ്ജീകരിച്ചിരിക്കുന്നത്. 56 ലക്ഷമാണ് ചെലവ്. നിളയോര  പാതയും പൊന്നാനി ഹാർബറിനെയും ബന്ധിപ്പിക്കുന്ന നിള ടൂറിസം പാലവും ഇതിൻ്റെ ഭാഗമാണ്.  പുഴയോര പാതയായ കർമ റോഡിനെയും പൊന്നാനി മത്സ്യ ബന്ധന തുറമുഖത്തേയും ബന്ധിപ്പിച്ച് കനോലി കനാലിനു കുറുകെയാണ് ഈ പാലം നിർമ്മിച്ചിട്ടുള്ളത്.

നാമകരണം 
പദ്ധതിയുടെ പ്രാരംഭ ഘട്ടം മുതൽ പ്രദേശവാസികൾക്കിടയിൽ ഈ പാത കർമ റോഡ് എന്ന പേരിലാണ് അറിയപ്പെട്ടിരുന്നത്. എന്നാൽ ഉദ്ഘാടന വേളയിൽ ഇതിന് നിളയോര പാത എന്ന് ഔദ്യോഗികമായി നാമകരണം ചെയ്തു. 

 സുരക്ഷയും നിയന്ത്രണങ്ങളും: 

 സഞ്ചാരികളുടെ തിരക്കും വാഹനാപകടങ്ങളും ഒഴിവാക്കുന്നതിനായി പാതയിൽ ചരക്ക് വാഹനങ്ങൾക്ക് നിരോധനം ഏർപ്പെടുത്തിയിട്ടുണ്ട്. വേഗത നിയന്ത്രിക്കുന്നതിനായി സ്പീഡ് ബ്രേക്കറുകളും അറിയിപ്പ് ബോർഡുകളും സ്ഥാപിച്ചിട്ടുണ്ട്. കൂടാതെ പോലീസ്, എക്സൈസ് വകുപ്പുകളുടെ പ്രത്യേക നിരീക്ഷണവും ഇവിടെ ഏർപ്പെടുത്തിയിട്ടുണ്ട്. 

കാഴ്ച്ചകൾ
ഭാരതപ്പുഴയുടെയും അഴിമുഖത്തിൻ്റെയും സൗന്ദര്യം ആസ്വദിക്കാൻ പാകത്തിൽ പുഴയ്ക്ക് സമാന്തരമായാണ് ഈ പാത കടന്ന് പോകുന്നത്.

ഭാരതപ്പുഴയും അറബിക്കടലും സംഗമിക്കുന്ന അഴിമുഖത്തിന്റെ മനോഹരമായ കാഴ്ച്ചകൾ ഈ പാതയുടെ പ്രധാന ആകർഷകമാണ്. വൈകുന്നേരങ്ങളിൽ കുടുംബ സമേതം സമയം ചിലവഴിക്കാൻ എത്തുന്നവർക്ക് സമാധാനപരമായ ഒരന്തരീഷം ഈ തീരദേശ പാത പ്രദാനം ചെയ്യുന്നു.

റോഡിനോട് ചേർന്ന് നടപ്പാത (Footpath) നിർമ്മിക്കുന്നതിനും മറ്റ് സൗന്ദര്യവൽക്കരണ പ്രവൃത്തികൾക്കുമായി 5 കോടി രൂപ പ്രത്യേകമായി വകയിരുത്തിയിരുന്നു. 

പുഴയുടെയും കടലിന്റെയും ഭംഗി ആസ്വദിക്കാൻ സാധിക്കുന്ന ഈ പാതയിൽ നടപ്പാതകളും ഇരിപ്പിടങ്ങളും സജ്ജമാക്കി. കനോലി കനാലും ഭാരതപ്പുഴയും അറബിക്കടലും ചേരുന്ന അഴിമുഖ കാഴ്ച്ചകൾ ഇവിടെ നിന്ന് കാണാം

ദിവസവും രാവിലെയും വൈകീട്ടും നൂറ് കണക്കിനാളുകൾ പുഴയോരത്ത് നടക്കാൻ ഇറങ്ങുന്നുണ്ട്. പുഴയോര ടൂറിസം ആസ്വദിക്കുന്നതിനായി ജില്ലക്ക് പുറത്ത് നിന്ന് വരെ ഒട്ടേറെ പേർ കർമ റോഡിലേക്ക് വരുന്നുണ്ട്.

പാതയോട് ചേർന്നുള്ള പുഴപ്പരപ്പിലൂടെ സഞ്ചാരികൾക്കായി ബോട്ട് യാത്ര സൗകര്യം ലഭ്യമാണ്.

 ചിത്രശാല: 

അവലംബം